Carmen Alborch, Almudena Grandes i Manuel Broseta donaran nom a carrers i espais municipals
01 de març de 2024

• La sessió plenària del mes de febrer va servir també per a aprovar una moció de suport per a declarar l'Any Estellés i en defensa del 8 de març.

L'Ajuntament de l'Eliana va celebrar en la vesprada d'ahir la sessió plenària del mes de febrer. En esta cita es van aprovar, entre altres assumptes, que la sala polivalent del Centre Municipal de Formació de Persones Adultes (CMFPA) de l'Eliana, tindrà a partir d’ara la seua nomenclatura oficial com a: Espai Carmen Alborch. L’escriptora, política i senadora valenciana compromesa amb la societat i la cultura i que va participar en molts esdeveniments que s’organitzaren al nostre poble tindrà el seu propi espai al nostre municipi.

En aquest mateix punt, es va aprovar també que la sala Nou Espai del Centre Sociocultural porte a partir d'ara el nom d’Espai Almudena Grandes. Aquesta escriptora, columnista i contertuliana va rebre també el Premi de les Lletres Vila de l'Eliana l'any 2018. De la mateixa forma, es va acordar que un carrer dels nous desenvolupaments urbanístics del municipi porte el nom del professor Manuel Broseta, assassinat per ETA en 1992.

Unes nomenclatures que van ser aprovades per unanimitat i, per tant, van comptar amb el suport de tots els grups polítics amb representació en el plenari de l'Ajuntament de l'Eliana. Durant la sessió ordinària també es va aprovar una moció conjunta del PSPV-PSOE, Compromís per l'Eliana-Acord per Guanyar i PP per a defendre el 8 de març i la igualtat de les dones. “Lamentem que per primera vegada en la història d'aquest ajuntament, el 8 de març no estiga recolzat per una Declaració Institucional perquè VOX s'aferra a la seua lluita per la invisibilització de les dones”, ha explicat l'alcalde de l'Eliana, Salva Torrent.

La cita va servir també per a aprovar amb el suport del PSPV-PSOE, Compromís per l'Eliana-Acord per Guanyar i el PP la moció que proclama l'any 2024 com a “Any Estellés a l'Eliana”. Un projecte que se suma a la iniciativa secundada per més de 50 municipis de tota la Comunitat Valenciana i les tres universitats públiques dins de la proposta “Estellés al pobles”. A més, més de 20 associacions culturals i educatives del municipi també participaran de la programació conjunta en homenatge a aquest escriptor i periodista valencià com a mostra de defensa de la nostra cultura, les nostres tradicions i la nostra llengua.

En canvi, no va tirar avant una proposta del PP en la qual proposaven millorar la seguretat en l'avinguda de les Corts Valencianes. L'equip de govern va votar en contra per considerar-la inapropiada i no ajustar-se a la normativa vigent.

El plenari també va servir per a fer una felicitació pública per als agents de la policia local de l’Eliana. Per una banda, pels 25 anys de servei de l’agent Francisco Mares Mares i, per l’altra, per als tres agents Alejandro Periáñez Gonzáles, Guillermo García Macián i Verónica Vicent Baquero que amb la seua actuació varen evitar un segrest.